Broj: 711-I-1005-M-205/22-02-21

Zagreb, 21. travnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka zamjenika predsjednice Povjerenstva, te Tončice Božić, Aleksandre Jozić Ileković i Tatijane Vučetić kao članova Povjerenstva, na temelju članka na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Vlatka Ivke, direktora trgovačkog društva ČISTOĆA d.o.o. Karlovac**,za davanjem mišljenja Povjerenstva, na 168. sjednici, održanoj dana 21. travnja 2021.g., daje sljedeće

**MIŠLJENJE**

1. **Temeljem članka 17. stavka 1. ZSSI/21-a, obveznik** **Vlatko Ivka ne može istovremeno uz obnašanje dužnosti direktora trgovačkog društva ČISTOĆA d.o.o. Karlovac, kojem je osnivač Grad Karlovac, obnašati dužnost člana Županijske skupštine Karlovačke županije, jer zakonom nije propisana iznimka od opće zabrane istodobnog obnašanja dviju javnih dužnosti.**
2. **Temeljem odredbi članka 17. stavka 2. ZSSI/21-a, Vlatko Ivka, direktor trgovačkog društva ČISTOĆA d.o.o. Karlovac, ne može istovremeno uz obnašanje navedene dužnosti biti član Odbora za izbor i imenovanje, Odbora za poljoprivredu i šumarstvo Karlovačke županije, te Odbora za gospodarstvo Gradskog vijeća Grada Karlovca ako je povodom obnašanja dužnosti člana navedenih predstavničkih tijela ujedno član istih Odbora, ali temeljem članka 17. stavka 2. ZSSI/21-a, obveznik bi mogao, uz primanje naknade, biti član ovih Odbora.**
3. **Temeljem odredbi članka 17. stavka 4. ZSSI/21-a, obveznik je dužan prilikom podnošenja imovinske kartice prijaviti Povjerenstvu prihode i naknade stečene temeljem obavljenih poslova iz točke II. ove izreke ukoliko iste obavlja kao vanjski član.**
4. **Upućuje se obveznika da sukladno članku 8. stavku 1. ZSSI/21-a, razriješi okolnost istodobnog obnašanja dviju navedenih dužnosti iz točke I. izreke te okolnosti članstva u odborima iz točke II. izreke, ako iste proizlaze iz obnašanja dužnosti člana Županijske skupštine Karlovačke županije.**

Obrazloženje

Zahtjev za davanjem mišljenja Povjerenstva podnio je Vlatko Ivka, direktor trgovačkog društva Čistoća d.o.o. Karlovac. U Povjerenstvu je zahtjev zaprimljen 15. travnja 2022. pod poslovnim brojem 711-U-4201-M-205/22-01-1, povodom kojeg se vodi predmet broj M-205/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI/21-a, stoga je Vlatko Ivka povodom obnašanja dužnosti direktora trgovačkog društava ČISTOĆA d.o.o. Karlovac, kojem je jedini osnivač Grada Karlovac, obveznik u smislu odredbi ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da obnaša dužnost direktora trgovačkog društva Čistoća d.o.o. Karlovac, u kojem je Grad Karlovac jedini imatelj poslovnih udjela. Nadalje obveznik navodi da je istodobno član Županijske skupštine Karlovačke županije, za što prima mjesečnu naknadu u iznosu od 600,00 kn, kao i da je član Odbora za izbor i imenovanje te Odbora za poljoprivredu i šumarstvo Karlovačke županije, za što dobiva naknadu od 400,00 kn po održanoj sjednici.

 Zaključno obveznik navodi da je član Odbora za gospodarstvo Gradskog vijeća Grada Karlovca, za što prima naknadu od 164,00 kn po sjednici.

Obveznik traži mišljenje Povjerenstva može li obavljati navedene dužnosti.

Sukladno članku 8. stavku 1. ZSSI/21-a, obveznik je dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema odredbi članka 17. stavka 2. ZSSI/21-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

U odnosu na obnašanje dužnosti člana predstavničkog tijela jedinice područne (regionalne) samouprave istodobno s obnašanjem dužnosti direktora trgovačkog društva Čistoća d.o.o. Karlovac, ukazuje se da član predstavničkog tijela nije obveznik u smislu odredbi ZSSI/21-a, međutim, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave. kao i da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI/21-a.

 Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

U ovome slučaju odredbama Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.), općim propisom kojim se uređuje ustrojstvo i način rada trgovačkih društava, kao niti odredbama drugog zakona, nije propisano da bi član uprave trgovačkog društva u kojem jedinica lokalne, odnosno područne (regionalne) samouprave ima većinski udio, koji je obveznik u smislu odredbi ZSSI/21-a, istodobno mogao biti član predstavničkog tijela jedinice lokalne samouprave.

Sukladno navedenom, obveznik Vlatko Ivka, direktor trgovačkog društva Čistoća d.o.o. Karlovac ne može za vrijeme obnašanja navedene dužnosti biti član Županijske skupštine Karlovačke županije, jer je navedeno suprotno odredbi članka 17. stavka 1. Zakona.

Nadalje, Povjerenstvo ističe kako obveznik Vlatko Ivka također ne bi mogao obnašati dužnost člana Odbora za izbor i imenovanje, Odbora za poljoprivredu Karlovačke županije te Odbora za gospodarstvo Gradskog vijeća Grada Karlovca ukoliko je povodom obnašanja zabranjene dužnosti člana navedenih predstavničkih tijela ujedno član navedenih Odbora.

Međutim, sukladno članku 17. stavku 2. ZSSI/21-a, obveznik bi mogao biti član istih Odbora ukoliko je imenovan kao vanjski član, jer bi se tada radilo o obavljanju stručnih i drugih povremenih poslova savjetodavnog karaktera u radnim tijelima Županijske skupštine Karlovačke županije, odnosno Gradskog vijeća Grada Karlovca, koje obveznici mogu obavljati bez prethodnog odobrenja Povjerenstva.

U tom bi slučaju za članstvo u Odboru za izbor i imenovanje, Odboru za poljoprivredu i šumarstvo Karlovačke županije, kao i za članstvo u Odboru za gospodarstvo Gradskog vijeća Grada Karlovca, ako je imenovan kao vanjski član, obveznik Vlatko Ivka mogao primiti naknadu, koje je dužan prijaviti u imovinskoj kartici, sukladno članku 17. stavku 4. ZSSI/21-a.

Upućuje se obveznika da, sukladno članku 8. stavku 1. ZSSI/21-a, razriješi okolnosti istodobnog obnašanja dviju navedenih dužnosti, kao i članstvo u predmetnima odborima, ako proizlazi iz obnašanja dužnosti člana predstavnikog tijela.

Slijedom navedenog Povjerenstvo je dalo mišljenje kao što je navedeno u izreci ovoga akta.

 **ZAMJENIK PREDSJEDNICE POVJERENSTVA**

 **Davorin Ivanjek, dipl. iur.**

Dostaviti:

1. Obveznik Vlatko Ivka, elektroničkom dostavom
2. Objava na internetskoj stranici Povjerenstva
3. Pismohrana